钦定古今图书集成/理学汇编/文学典/第161卷 > 《徐师曾文体明辩》 > 《重刻尺牍清裁小序》前人
## 钦定古今图书集成/理学汇编/文学典/第161卷 > 《徐师曾文体明辩》 > 《重刻尺牍清裁小序》前人

杨用修氏所纂《尺牍》仅八卷，余始益之，得二十八卷，
颇行世。世有蔡中郎者，爱之，恨不得为帐中之秘耳。
然余时时觉有挂漏，业已付梓，卒忽不复及。而会归
自太原，幽忧之暇，稍露隙日。于鳞一旦奄成异代，邮
筒永废，风流若扫。青灯吊影，不无山阳之慨；散帙曝
晴，更成蜀州之叹。俯仰今昔，责在后死，高文大篇，勒
之琬琰矣。兹欲使间阔寒暄之谈，竿尺往复之致，附
托群骥，以成不朽。爰广昔传，末及兹士，凡一千七百
五十一条，一十三万一千三百六十二言，前后得六
十卷。较之余刻，十益其六，比于用修，十益其九，亦云
瀚博矣。向所谓《春秋》之世，寄文行人者，惜其婉媺娴
雅，亦略载之。夫其取指太巧，措法若规，得非盲史为
之润色邪？先秦两汉，质不累藻，华不掩情，盖最称笃
古矣。东京宛尔，具体《三邦》，亦其滥觞，稍涉繁文，微伤
谄语。晋氏长于吻而短于笔，间获一二佳者，馀多茂
先不解之恨。齐梁而下，大好缠绵，或涉俳偶，苟从管
斑，可窥豹彩，必取全锦，更伤斐然。隋唐以还，滔滔信
腕，不知所以裁之。迩岁诸贤，稍有名能复古者，亦未
卓然正始。夫文至尺牍，斯称小道。有物有则，才者难
之，况其他哉？用修初名“赤牍”，无所据，或以古“尺”、“赤”通
用耳。考唯汉《西岳石阙铭》内高二丈二赤，然亦僻矣。
且汉所称尚书下尺一，又天子遗匈奴以尺一牍，匈
奴报以尺二牍，皆尺也。故改从尺牍，复缀数语于末，
以俟夫谋野之士采焉。